Maar tussen die voor- en agterblad van dié boek, die nuutste uit die pen van die skrywer, digter en akademikus Hans du Plessis, lê twee jaar se navorsing, feit en fiksie wat meesterlik vermeng is en heelwat stof tot nadenke.
Dis miskien juis dít wat die boek so toeganklik maak. Jy kan dit sommer op jou maag op die bed lê en lees; of jy kan dit met ŉ potlood in die hand bestudeer terwyl jy Hans se akademiese artikel Die romansier en die verlede: die skrywer se hantering van historiese materiaal in die skep van die historiese roman ‘Die pad na Skuilhoek’, geskryf oor die navorsing wat hy as agtergrond vir die boek gedoen het, byderhand hou. (Lees die artikel hier.)
“Dis waarskynlik een van die redes waarom so min romans met die Groot Trek as ruimte nog in die Afrikaanse letterkunde verskyn het, in teenstelling met die groot verskeidenheid letterkunde wat in die Anglo-Boereoorlog afspeel,” sê Hans. “Verder dink die meeste van ons die Groot Trek begin en eindig in 1838 – wat natuurlik glad nie die geval is nie. Ek moes baie op ouer bronne staatmaak. Hierdie stuk geskiedenis is natuurlik ook goed gekleur deur die bril van Afrikanernasionalisme; objektiewe bronne is dus skaars.”
Skuilhoek is een van daardie boeke wat jy nie sommer neersit nie. En as jy klaar is daarmee, lees jy vir ŉ week of drie net koerantopskrifte en e-pos terwyl jy die storie deurdink en afskeid neem van die karakters wat diep in jou hart gekruip het. Want ten spyte daarvan dat die feitelike ruimte waarteen die verhaal afspeel, vir die meeste lesers nuut en vreemd sal wees, is die karakters gewone mense by wie ŉ mens vroeg aanklank vind. Dalk oor die liefde? Want hoewel hierdie roman Hans se eerste is wat as liefdesroman bemark word, is dit nie ŉ nuwe tema in sy skryfwerk nie. Sy bundel Griekwagedigte Boegoe vannie liefde, gebaseer op die Bybelboek Hooglied, is waarskynlik die suiwerste vorm hiervan.
Hans du Plessis is skrywer, digter en akademikus. Die pad na Skuilhoek is die vierde roman wat uit sy pen verskyn. Hy het ook reeds vyf digbundels, drie jeugromans en ŉ verskeidenheid akademiese artikels gepubliseer, en is verbonde aan die ATKV-Skryfskool aan die Potchefstroom Kampus van die Noordwes Universiteit.